b'\n_START_ARTICLE_\nAndry Rajoelina\n_START_PARAGRAPH_\nAndry Rajoelina (f\xc3\xb8dt 30. maj 1974) er en madagaskisk politiker og tidligere pr\xc3\xa6sident p\xc3\xa5 Madagaskar i perioden fra den 21. marts 2009 til 25. januar 2014._NEWLINE_Forinden sin tiltr\xc3\xa6den som pr\xc3\xa6sident var han borgmester i Antananarivo. Han blev valgt til borgmester den 12. december 2007 med 63,32% af stemmene og indsat den 26. januar 2008. Hans modkandidat i valget var Hery Rafalimanana._NEWLINE_Andry Rajoelina er grundl\xc3\xa6ggeren af den digitale trykke- og reklamevirksomhed Injet, som er den st\xc3\xb8rste inden for sin sektor i Madagaskar. Han ejer ogs\xc3\xa5 tv- og radiostationen VIVA. Den 13. december 2008 besluttede Madagaskars regering at lukke VIVA, efter at et interview med den tidligere statsleder Didier Ratsiraka var blevet sendt. Interviewet blev anset for at kunne "forstyrre freden og sikkerheden". Stationen blev lukket den 17. december 2008, hvilket blev ford\xc3\xb8mt af Journalister uden gr\xc3\xa6nser (RSF) samt alle lukninger af andre tv- og radiostationer, som regeringen st\xc3\xa5r bag. _NEWLINE_Andry Rajoelina stod i spidsen for protester mod den tidligere pr\xc3\xa6sident Marc Ravalomanana, der blev tvunget fra magten efter uroligheder, der har kostet 135 mennesker livet. Han blev indsat som pr\xc3\xa6sident p\xc3\xa5 Madagaskar 21. marts 2009 og tr\xc3\xa5dte tilbage i 2014 efter afholdelse af frie valg i staten.'